Terrorsikring Der lader til at være generel enighed om, at de store betonklodser, der er sat op som terrorsikring i midtbyen, ikke er særligt kønne. Betonklodserne, også kendt som Hoffmann klodser, er sat op som trafikværn på steder, Politiets Efterretningstjeneste har udpeget som konkrete terrormål.

Men nu har byrådet tænkt sig at give fem millioner kroner til at forskønne terrorsikringen i midtbyen. Det drejer sig helt konkret om tre steder.

I Ryesgade skal der sættes steelere op, som vil indskrænke adgangen for biler på tidspunkter, hvor der er færrest fodgængere.

Ved Ceres Arena og Tivoli Friheden skal der også findes på en løsning, som skal være både funktionel og have æstetisk værdi for området. Men præcis hvordan ligger ikke fast endnu.

Læs også Trafikanter har følt sig generet: Tirsdag bliver chikaneanlæg fjernet

Debat om æstetik

Under byrådsdebatten onsdag blev det tydeligt, at de fleste byrådsmedlemmer var meget glade for, at der nu blev sat fokus på at forskønne den uskønne terrorsikring.

"Æstetik kan virke som en ligegyldig ting, når vi diskuterer terror. Men det betyder ikke, at vi ikke kan tænke i innovative løsniger, som også er i byens ånd," sagde Eva Borchorst Mejnertz fra Radikale Venstre.

"Vi opfordrer til, at man prioriterer det grønne og det kunstneriske. Det bliver inventar, som er meget synligt i vores by," sagde Sander Jensen fra Alternativet.

Teknik- og Miljørådmand Bünyamin Simsek kom med den historiske forklaring på, hvorfor det er de store betonklodser, der står i Aarhus nu som terrorsikring.

"Jeg værdsætter byrådsmedlemmernes interesse i det grønne og æstetiske. Den løsning, der er nu, blev skabt over, jeg tror, en nat. Der var ikke tid til at snakke æstetisk og tale med kunstnere. Bare som forklaring på, hvorfor man har valgt den løsning, som mange har en mening om. Smuk er den ikke," sagde rådmanden og fortsatte:

"Det koster rigtig mange penge at lave terrorsikring. Penge som er nødvendige at bruge på noget, som vi forhåbentlig aldrig får brug for. Hvis byrådet vil forskønne, så kræver det, at pengene følger med. Fem millioner er ikke meget," sagde rådmanden og henviste til, at løsningen med steelere jo ikke er særlig køn i sig selv.

Læs også Ung mand stjal 20 par jeans fra to butikker i Aarhus C

Beboere får nøglekort

De fem milliloner kroner er fundet i mobilitetsplanen og går fra fredeliggørelse af Latinerkvarteret.

I Ryesgade er det allerede planlagt, at de midlertidige betonløsinger ved Rosenkrantzgade skal udskiftes med permanente steelere, der kan sænkes efter behov, ved alle ind- og udkørsler til og fra Ryesgade.

Steelerne vil være nede i løbet af formiddagen for adgang til varetransporter og lignende. Om eftermiddagen vil der ikke være adgang for biler. Beboere i området og de erhvervsdrivende får nøglekort.

Uændret trusselsbillede

Trusselbilledet i Aarhus har ikke ændret sig siden PETs seneste terrorvurdering. Den er fra 12. januar 2018, og i den lyder det, at terrortruslen mod Danmark er alvorlig. I vurderingen står også, at ".. angreb i Danmark kan rettes mod ubeskyttede civile mål, herunder steder, hvor mange mennesker er samlet.."

Sagen blev sendt til Teknisk Udvalg, der nu skal se på sagen.